NOK พุ่งแรงเกือบ 12% คาดนลท.มั่นใจธุรกิจพลิกฟื้น หลัง”พาที”หลุดเก้าอี้ CEO
NOK พุ่งแรงเกือบ 12% คาดนลท.มั่นใจธุรกิจพลิกฟื้น หลัง"พาที"หลุดเก้าอี้ CEO
18 ก.ย. 2560

ผู้สื่อข่าวรายงานว่า บริษัท สายการบินนกแอร์ จำกัด (มหาชน)  หรือ NOK ณ เวลา 10.24 น. อยู่ที่ระดับ 5.35 บาท บวก 0.57 บาท หรือ 11.92% ด้วยมูลค่าซื้อขาย 182.81 ล้านบาท

โดยวานนี้(14ก.ย.) บมจ.สายการบินนกแอร์ (NOK) แจ้งว่าที่ประชุมคณะกรรมการบริษัท มีมติรับทราบการลาออกจากตำแหน่งประธานเจ้าหน้าที่บริหาร ของนายพาที สารสิน โดยมีผลตั้งแต่วันที่ 14 กันยายน 2560 เป็นต้นไป ทั้งนี้ นายพาที สารสิน จะยังคงดำรงตำแหน่งกรรมการของบริษัทเช่นเดิม
พร้อมกันนี้คณะกรรมการบริษัท ได้แต่งตั้งนายพาที สารสิน กรรมการบริษัท ให้ดำรงตำแหน่งรองประธานกรรมการบริษัท และแต่งตั้งนายปิยะ ยอดมณี รองประธานเจ้าหน้าที่บริหาร ดำรงตำแหน่งประธานเจ้าหน้าที่บริหาร โดยมีผลตั้งแต่วันที่ 14 กันยายน 2560 เป็นต้นไป
ขณะที่นายพาที สารสิน ได้โพสต์ข้อความผ่านทวิตเตอร์ระบุว่า การเปลี่ยนแปลงจะนำมาซึ่งอนาคตที่สดใส
ด้านนายปิยะ ยอดมณี ประธานเจ้าหน้าที่บริหาร ของ NOK เปิดเผยว่า จะเดินหน้าดำเนินการตามแผนฟื้นฟูบริษัทที่ได้วางไว้ โดยจะมีการปรับเพิ่มเที่ยวบินเส้นทางต่างประเทศมากขึ้น โดยขณะนี้ได้บินไปจีนลักษณะเช่าเหมาลำ และจะเปิดจุดบินใหม่ในจีนเป็นเส้นทางบินประจำ ขณะเดียวกันจะปลดเครื่องบินเก่าและเพิ่มเครื่องบินใหม่เพื่อให้การใช้เครื่องบินเป็นไปอย่างมีประสิทธิภาพ รวมทั้งจะปรับปรุงผลิตภัณฑ์ (Product) ด้วย
ทั้งนี้ ในช่วง 2 เดือนสุดท้ายของปี 60 คาดว่าธุรกิจจะกลับมาฟื้นตัวดีขึ้น และการแข่งขันด้านราคาก็น้อยลง หลังจากเดือนต.ค.นี้จะมีพิธีพระราชทานเพลิงพระบรมศพ ในหลวง รัชกาลที่ 9  โดยคาดว่าอัตราส่วนบรรทุกผู้โดยสาร (cabin factor) ทำได้ตามเป้าที่ 85%